Senterpartiet gjev òg si støtte til presidenten si tilråding. Vi er einige i at ein sjølvsagt skal ta ei sak som denne på alvor. Det er svært sjeldan at vi har ei sak til behandling som kan medføra etterforsking og eventuelt riksrett. Vi føler at vi har teke saka med det alvoret som ho skal takast. Vi legg den same vekta, som allereie er referert frå fleire, på Riksadvokaten sitt brev. Eg sluttar meg òg til dei sitata som Hill-Marta Solberg viste til, og som vi òg ser på som det mest relevante. Det kan vera grunn til å undra seg over at tidlegare statsminister Kjell Magne Bondevik omtala denne saka slik som han gjorde, all den tid han ikkje gjorde noko for å følgja opp dette sjølv. Men vi ser ingen grunn til at det frå Odelstinget si side skal gjerast noko meir med denne saka.